
	Παρουσίαση του βιβλίου

της Βάντας Οικονόμου Κωνσταντίνου

Γιώργος Αρβανιτάκης

Ο καλλιτέχνης, ο παιδαγωγός, ο άνθρωπος

και μικρής διάρκειας συναυλία

στο Σπίτι της Κύπρου

Παρουσία πολλών ανθρώπων της Μουσικής και φίλων του αείμνηστου μουσικού Γιώργου Αρβανιτάκη, πραγματοποιήθηκε την Πέμπτη 7 Ιουνίου 2018 και ώρα 19:00, στο Σπίτι της Κύπρου στην Αθήνα, η παρουσίαση του βιβλίου της πιανίστριας και εκπαιδευτικού Βάντας Οικονόμου Κωνσταντίνου, με τίτλο Γιώργος Αρβανιτάκης. Ο καλλιτέχνης, ο παιδαγωγός, ο άνθρωπος, που κυκλοφορεί από τις Εκδόσεις Αφή, στο πλαίσιο της σειράς Καλλιτεχνικές Φωνές.
Την εκδήλωση προλόγισε η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία καλωσόρισε στο Σπίτι της Κύπρου τη συγγραφέα κα το ακροατήριο.
Για το βιβλίο μίλησε ο Ακαδημαϊκός και εκδότης κ. Μίμης Σοφοκλέους.
Σύμφωνα με τον κ. Σοφοκλέους το βιβλίο της Βάντας Οικονόμου Κωνσταντίνου αποκαλύπτει την καθοριστική  συμβολή του Γιώργου Αρβανιτάκη στη διαμόρφωση της μουσικής παιδείας στην Κύπρο. Όσοι μελετούμε την ιστορική μουσικολογία, ανέφερε, είναι αδύνατον να μην σταθούμε στην παρουσία του  όταν έρχεται το 1945, καθώς επρόκειτο, όπως επεσήμανε για έναν σημαντικό Δάσκαλο της Μουσικής, έναν Παιδαγωγό, που  από Αθηναίος έγινε Κυπριώτης, που  αγάπησε τον τόπο, άκουσε τα μηνύματα του τόπου και, κυρίως, άκουσε τις ανάγκες του τόπου, σε αυτό που ονομάζουμε αισθητική αγωγή, δημιουργώντας γέφυρες ανάμεσα την Κύπρο και την Ελλάδα, κατά τη διάρκεια των πέτρινων χρόνων της Αγγλοκρατίας και σε όλη τη διάρκεια της παραμονής του στο νησί μέχρι το 1974, όταν αποχωρεί μετά την τουρκική εισβολή. Ο Γιώργος Αρβανιτάκης, όπως υπογραμμισε ο κ. Σοφοκλέους, έδωσε υπόσταση σε αυτό που ονομάζουμε Παιδαγωγική Αισθητική Παιδεία  στην Κύπρο.
Κατά την αντιφώνησή της η κ. Βάντα Οικονόμου Κωνσταντίνου, αφού ευχαρίστησε την οικογένεια του Γιώργου Αρβανιτάκη και όλους όσους συνέβαλαν στην έκδοση και την παρουσίαση του βιβλίου για τον Δάσκαλό της, χαρακτήρισε τον Γιώργο Αρβανιτάκη ως Ελλαδίτη Κύπριο, και αναφέρθηκε στη μακρά αγαπητική σχέση του με την Κύπρο. Μια σχέση ζωής που ξεκίνησε το 1945, με τις πρώτες συναυλίες του στο νησί, σφραγίστηκε το 1948, όταν αποδέχθηκε πρόσκληση για να διδάξει στο Ωδείο του «Λυκείου Ελληνίδων Αμμοχώστου»,  και κράτησε μέχρι το τέλος της ζωής του το 2002. Αναφέρθηκε, με συγκίνηση, στη ζωή, το σπουδαίο μουσικό και παιδαγωγικό έργο του και στη σημαντική προσφορά του στη μουσική παιδεία  και την πολιτιστική ανάπτυξη της Κύπρου.
Στο πλαίσιο του προγράμματος της εκδήλωσης, οι διακεκριμένοι πιανίστες, μαθητές του Γιώργου Αρβανιτάκη και της σχολής του, Χριστόδουλος Γεωργιάδης, Διονύσης Μαλλούχος, Νικόλας Κωσταντίνου και η συγγραφέας του βιβλίου, Βάντα Οικονόμου Κωνσταντίνου, ερμήνευσαν έργα του Frédéric Chopin, στο οποίον, όπως ανέφερε η κ. Οικονόμου Κωνσταντίνου, ο Γιώργος Αρβανιτάκης είχε μεγάλη αδυναμία και είχε ερμηνεύσει σχεδόν όλα του τα έργα.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

